《次韵江陵曹令祈雨》
宋代·项安世

吾尝言封侯万里不直钱，不如洛阳负郭二顷田。

清风午枕睡初熟，明月一瓯吾自煎。门前䆉稏新酒熟，丈夫肯受儿女怜。

非不知鸣钟与鼎食，雨蓑风笠性所便。有如北人事鞍马，不信世间乃有万斛之楼船。

老农对我忽三叹，此事乐矣今无年。忍饥死待一啜菽，又见赤日悬青天。

高田尺寸破龟兆，下田杪忽生针毡。𩖡风抒水乾七泽，火云炽空炮百川。

掘残草实到黄壤，踏尽藕根倾碧圆。得钱买饭不及夕，岂复一饱期安眠。

田家活计遽如许，苦语一听双潸然。天河谁能挽壮士，甘露更忍谈高禅。

纷纷官吏走香火，往往聚落无炊烟。云雷虚无空霹雳，老稚失喜真狂颠。

欲赓噫嘻颂祈谷，安得好语来愁边。我诗穷悴不足录，晴日叫号如饥鸢。

作者简介：项安世（1129--1208），孝宗淳熙二年（1175年）进士，光宗绍熙四年（1193年）任秘书省（管理皇家典籍）正字，隔年为校书郎兼实录院检讨官。宁宗庆元元年出通判池州，开禧二年（1206年）起知鄂州，迁户部员外郎、湖广总领。及后以太府卿终其官职。庆元年间因谪居江陵，足不出户，专事研究，于《左传》、《周易》诸经皆有见解，项安世自谓其学得自程颐《易传》，纪晓岚评价：“安世之经学深矣，何可轻诋也。”嘉定元年（1208年）卒。有《周易玩辞》十六卷、《项氏家说》、《平庵悔稿》等。其生平可见于《馆阁续录》、《宋史》。